《续感兴二十五首 其二十一》
宋代·方一夔

匣空龙得偶，厨封画通神。可怜种瓜客，犹自标故秦。

当时祖龙死，逐鹿灞水春。早飞将军檄，晚分丞相茵。

抵死心不閒，不顾刍狗陈。陶朱去越后，未肯休此身。

犹闻载窈窕，千金散贱贫。何如白云叟，自与青山邻。

十年一易世，眉目辄少嚬。悠悠华山里，甘作骑驴人。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。